ભારતના વિદેશી હૂંડિયામણાં 12 વર્ષનો સૌથી મોટો ઘટાડો | Vyaapaar Samachar
ભારતના વિદેશી હૂંડિયામણાં 12 વર્ષનો સૌથી મોટો ઘટાડો
forex-news-india | March 28, 2020, 4:28 PM
મુંબઇઃ ભારતના વિદેશી હૂંડિયામણમાં 12 વર્ષનો સૌથી મોટો ઘટાડો નોંધાયો છે. રિઝર્વ બેન્કના આંકડા મુજબ 20મી માર્ચના રોજ સમાપ્ત થયેલા સપ્તાહના અંગે ભારતના ફોરેક્સ રિઝર્વમાં 11.98 અબજ ડોલરનો ઘટાડો થયો છે જેનું કારણ ડોલર સામે ભારતીય રૂપિયાના મૂલ્યમાં ધોવાણને અટકાવવા માટે રિઝર્વ બેન્ક દ્વારા ડોલરની વેચવાલી છે. કોરોના વાયરસની મહામારી વચ્ચે શેરબજારમાં જંગી કડાકાને પગલે રોકાણકારો એ સુરક્ષિત રોકાણ તરફ દોડ મૂકી છે જેની સીધી નકારાત્મક અસર રૂપિયાને પણ થઇ છે.
રિઝર્વ બેન્કના આંકડા મુજબ 20 માર્ચ, 2020ના રોજ સમાપ્ત થયેલા સપ્તાહના અંતે ભારતનું ફોરેક્સ રિઝર્વ 11.98 અબજ ડોલર ઘટીને 469.9 અબજ ડોલર નોંધાયું છે. જે ભારતના વિદેશી હૂંડિયામણાં છેલ્લા 12 વર્ષનો સૌથી મોટો ઘટાડો છે. છેલ્લે વર્ષ 2008ની વૈશ્વિક આર્થિક મંદી વખતે ભારતનું ફોરેક્સ રિઝર્વ આટલા જંગી પ્રમાણમાં ઘટ્યું હતું.
છેલ્લે વર્ષ 2008માં 24મી ઓક્ટોબરના રોજ સમાપ્ત થયેલા સપ્તાહમાં વિદેશી હુંડિયામણ 15 અબજ ડોલર ઘટ્યું હતું. કારણ કે તે સમયે વૈશ્વિક આર્થિક મંદી દરમિયાન વિદેશી રોકાણકારોએ ભારત સહિતના ઉભરતા બજારોમાંથી મોટા પ્રમાણમાં મૂડીરોકાણ પાછું ખેચ્યું હતું.
વર્તમાનમાં કોરોના વાયરસની મહામારીને લીધે ફરી વિશ્વમાં આર્થિક કટોકટી સર્જાવાના એંધાણ છે અને વિદેશી રોકાણકારો ભારતીય બજારમાં મોટા પ્રમાણમાં વેચવાલી કરી રહ્યા છે.
પ્રાથમિક અંદાજ મુજબ વિદેશી રોકાણકારોએ માર્ચના ત્રણ સપ્તાહ દરમિયાન ભારતીય બજારમાંથી 15 અબજ ડોલર જેટલું રોકાણ પાછું ખેંચી લીધું છે. આ દરમિયાન અમેરિકન ડોલર સામે ભારતીય રૂપિયાના મૂલ્યમાં લગભગ 3 ટકાનું ધોવાણ થયું છે.
અર્થશાસ્ત્રીઓનું કહેવું છે કે મધ્યસ્થ બેન્ક પાસે પુરતું હુંડિયામણ છે અને એક્ટર્નલ બેલેન્સ સીટમાં કોઇપણ પ્રકારના વિક્ષેપ વગર 30 અબજ ડોલર સુધીના ડોલર વેચી શકે છે કારણ કે છેલ્લા વર્ષ દરમિયાન 63 અબજ ડોલરનું જંગી ભંડોળ એક્ત્ર કર્યું છે.
આ સમિક્ષાધીન સમયગાળા દરમિયાન ભારતનું ફોરેન કરન્સી એસેટ્સ 10.256 અબજ ડોલર ઘટીને 437.102 અબ ડોલર થઇ છે.
તો વિતેલા કેટલાંક સપ્તાહોમાં સતત વૃદ્ધિ નોંધાવનાર ગોલ્ડ રિઝર્વ પણ ઘટ્યું છે અને તેનું મૂલ્ય 1.610 અબજ ડોલર ઘટીને 27.856 અબજ ડોલર થયું છે. આ સાથે ઇન્ટરનેશનલ મોનેટરી ફંડમાં ભારતના સ્પેશિયલ ડ્રોઇંગ રાઇટ્સ 4 કરોડ ડોલર ઘટીને 1.409 અબજ ડોલર થયા છે. તો આઇએમએફમાં ભારતની રિઝર્વ પોઝિશન 7.7 કરોડ ડોલર ઘટીને 3.54 અબજ ડોલર થઇ છે.
Read More: Forex Reserve Foreigh Exchange Reserve Gold Reserve FCA Foreign Currency Assets RBI Doller vs Rupee
Web Title: India's forex reserve fall $11.98 bl to $469.90, Biggest weekly fall since 2008 : RBI Data